CELEX: C2006/310/10
Language: el
Date: 2006-12-16 00:00:00
Title: Υπόθεση C-405/06 P: Αναίρεση που άσκησε στις 2 Οκτωβρίου 2006 η Miguel Torres, S.A. κατά της αποφάσεως που εξέδωσε το Πρωτοδικείο των Ευρωπαϊκών Κοινοτήτων (δεύτερο τμήμα) στις 11 Ιουλίου 2006 στην υπόθεση T-247/03, Miguel Torres, S.A. κατά ΓΕΕΑ και Bodegas Muga, S.A.

16.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 310/6
            
         Αναίρεση που άσκησε στις 2 Οκτωβρίου 2006 η Miguel Torres, S.A. κατά της αποφάσεως που εξέδωσε το Πρωτοδικείο των Ευρωπαϊκών Κοινοτήτων (δεύτερο τμήμα) στις 11 Ιουλίου 2006 στην υπόθεση T-247/03, Miguel Torres, S.A. κατά ΓΕΕΑ και Bodegas Muga, S.A.
   (Υπόθεση C-405/06 P)
   (2006/C 310/10)
   Γλώσσα διαδικασίας: η ισπανική
   Διάδικοι
   
      Αναιρεσείουσα: Miguel Torres, S.A. (εκπρόσωποι: E. Armijo Chávarri, M. A. Baz de San Ceferino και A. Castán Pérez-Gómez, δικηγόροι)
   
      Αντίδικοι στην αναιρετική διαδικασία: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) και Bodegas Muga, S.A.
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση καθόσον απορρίπτει την προσφυγή ακυρώσεως που ασκήθηκε κατά την προσβληθείσας ενώπιον του Πρωτοδικείου αποφάσεως·
            
         
               —
            
            
               να ακυρώσει την προσβληθείσα απόφαση κατά το μέτρο που δεν ακυρώθηκε πρωτοδίκως· και
            
         
               —
            
            
               να καταδικάσει το ΓΕΕΑ στα δικαστικά έξοδα.
            
         Λόγοι αναιρέσεως και κύρια επιχειρήματα
   
               1.
            
            
               Προσβολή των δικαιωμάτων άμυνας της Miguel Torres, S.A., καθόσον η αναιρεσιβαλλόμενη απόφαση απορρίπτει τον πρώτο λόγο ακυρώσεως που προβλήθηκε ενώπιον του Πρωτοδικείου και ο οποίος αντλείτο από προσβολή των δικαιωμάτων άμυνας της αναιρεσείουσας. Η άρνηση του πρώτου τμήματος προσφυγών του ΓΕΕΑ να δεχθεί τα έγγραφα τα οποία η Miguel Torres, S.A. επισύναψε στο υπόμνημα που υπέβαλε στις 25 Ιανουαρίου 2002 προς απόδειξη της φήμης του σήματος TORRES σε ολόκληρη την Ευρωπαϊκή Ένωση συνιστά, κατά την αναιρεσείουσα, ουσιαστική παρατυπία η οποία έπρεπε να οδηγήσει το Πρωτοδικείο στην ακύρωση της προσβληθείσας αποφάσεως. Λαμβάνοντας αντίθετη απόφαση, το Πρωτοδικείο όχι μόνον προσέβαλε τα δικαιώματα άμυνας της αναιρεσείουσας, αλλά και παραβίασε την αρχή της λειτουργικής συνέχειας καθώς και το άρθρο 8, παράγραφος 1, στοιχείο β', του κανονισμού για το κοινοτικό σήμα (1).
            
         
               2.
            
            
               Παράβαση εκ μέρους του Πρωτοδικείου, λόγω εσφαλμένης ερμηνείας, του άρθρου 8, παράγραφος 1, στοιχείο β', του κανονισμού για το κοινοτικό σήμα. Εφαρμόζοντας τη διάταξη αυτή, το Πρωτοδικείο υπέπεσε σε νομική πλάνη λόγω εσφαλμένης εφαρμογής του κριτηρίου του τρόπου με τον οποίο το ενδιαφερόμενο κοινό προσλαμβάνει το σήμα, προς εκτίμηση του κινδύνου συγχύσεως μεταξύ των δύο αντιπαραβαλλομένων σημάτων. Συγκεκριμένα, κατά την αναιρεσείουσα, το Πρωτοδικείο δεν στηρίχθηκε στο κριτήριο του τρόπου με τον οποίο προσλαμβάνει τα σήματα ο μέσος Ευρωπαίος καταναλωτής, αλλά στο κριτήριο του τρόπου με τον οποίο τα προσλαμβάνουν ο Ισπανός, ο Πορτογάλος και ο Ιταλός καταναλωτής.
            
         
      (1)  Κανονισμός (ΕΚ) 40/94 του Συμβουλίου, της 20ής Δεκεμβρίου 1993, για το κοινοτικό σήμα (ΕΕ 1994, L 11, σ. 1).